钦定古今图书集成/明伦汇编/交谊典/第078卷 > 饯别部杂录
## 钦定古今图书集成/明伦汇编/交谊典/第078卷 > 饯别部杂录

《诗说：皇华》：“天子遣使于四方，歌此饯之。”首章兴也，下
四章皆赋也。

《韩奕》、韩侯来朝受命，将归，显父饯之，赠以是诗，六章
皆赋也。

《三辅黄图》：“霸桥在长安东，汉人送客至此桥，折柳赠
别。”

《闻见后录》：“箫声咽，秦娥梦断秦楼月。秦楼月，年年柳
色，灞陵伤别。乐游原上清秋节，咸阳古道音尘绝。音
尘绝，西风残照，汉家陵阙。”李太白词也。予尝秋日饯
客咸阳宝钗楼上，汉诸陵在晚照中，有歌此词者，一
坐凄然而罢。

《彦周诗话》：“陈克子高作《赠别诗》云：‘泪眼生憎好天色，
离觞偏触病心情’。虽韩渥、温庭筠未尝措意如此。
燕燕于飞，差池其羽。之子于归，远送于野。瞻望弗及，
泣涕如雨。此真可泣鬼神矣。张子野长短句云：‘眼力
不如人，远上溪桥去’。东坡送子由诗云：‘登高回首坡
陇隔，惟见乌帽出复没’。皆远绍其意。”

《名臣言行录》外集：朱晦翁致书蔡西山先生曰：“每念
远别，不胜怅惘。至于读书玩理，欲讲而无从，又不但
常人离别之思也。某连日读《参同契》，颇有趣，知千周
万遍，非虚语也。”〈又〉平日相聚。未知其为乐。别后乃觉
阙事。可叹可叹。

《庚溪诗话》：“‘昔人临岐执别，曲首引望，恋恋不忍遽去，
而形于诗者，如王摩诘云：‘车徒望不见，时见起行尘’。
欧阳詹云：‘高城已不见，况复城中人’。东坡与其弟子
由别云：‘登高回首坡陇隔，时见乌帽出复没’。或纪行
人已远，而故人不复可见’。语虽不同，其惜别之意则
同也。”

《夷白斋诗话》：张旭《春草帖》云：“春草青青万里馀，边城
落日动寒墟。情知海上三年别，不寄云中一雁书。”集
所不载。

《诚斋杂记》：“东冶亭在汝南湾东南，乃士大夫送行之
地。”

陈诜《饯别妓江柳》云：“鬓边一点似飞鸦。休把翠钿遮。
二年三载，千拦百就，今日天涯。杨花又逐东流去，随
分入人家。要不思量，除非酒醒，休照菱花。”

《见闻搜玉》有同事同意，而措词各有工拙。如唐人云
“请君试问东流水，别意与之谁短长”，可谓痛快矣。不
如“大江流日夜，客心悲未央”为沈著。又不如“恰似一
江春水面东流”，尤觉深婉。

《丹铅总录》：太白诗：“天山三丈雪，岂是远行时。”又云：“水
国秋风夜，殊非远别时。”“岂是殊非”，“变幻”二字愈出愈
奇。

李端古《别离》诗云：“水国叶黄时，洞庭霜落夜。行舟闻
商贾，宿在枫林下。此地送君还，茫茫似梦间。后期知
几日，前路转多山。巫峡通湘浦，迢迢隔云雨。天晴见
海樯，月落闻钟鼓。人老似多愁，水深难急流。清宵歌
一曲，白首对汀洲。与君桂阳别，令君岳阳待。后事忽
差池，前程日空在。水落雁嗷嗷，洞庭波浪高。远山云
似盖，极浦树如毫。朝发能几里，暮来风又起。如何两
处愁，皆在孤舟里。昨夜天月明，长川寒且清。菊花开
欲尽，荠菜泊来生。下江帆势速，五两遥相逐。欲问去
时人，知投何处宿。空冷猿啸时，泣对湘潭竹。”此诗《端集》不载，《古乐府》有之，然题曰二首，非也，本一首耳。其
诗真景实情，婉转怊惆，求之徐、庾之间且罕，况晚唐
乎？大历以后，五言古诗可选者，惟端此篇与刘禹锡
《捣衣曲》、陆龟蒙《茱茰匣中镜》、温飞卿“悠悠复悠悠”四
首耳。

珍珠船：“杜鹃鸣初听其声者主离别。